***HOMELIE DE S.E. MGR DANIEL NLANDU MAYI, EVEQUE DE MATADI, A LA MESSE DE CONFIRMATION A LA PAROISSE SAINT JOSEPH DE SONGOLOLO***

*Songololo, Paroisse Saint Joseph, dimanche 26 mai 2019.*

Bakristo bame ban’zolwa,

Yenge! Zola!

Lumbu kyaki i lumbu kya kyese,

kya nkembo ye kya mayangi kwaku

vula dya Santu Yozefo dya Songololo. Wunu,Tuzolele kembela ye vutudila Nzambi matondo, mu mambu ma Tatu.

**Diantete**: Mvovelenge wo kala mu luyantiku lwa Misa vo wunu mu Dibundu dyeto dya Santu ye dya Katolika, tutakembela lumingu lwa sambanu lwa Paki, mu mvula yayi ya n’tatu ya Dibundu.

Dibundu, Ngudi’eto, zolele tatamena kembela kyese kya lufutumuku lwa Mfumu’eto,Yezo-Kristo; wafwa, wazikwa ye wafutumuka mu lumbu kya Paki.

Mu lufutumuku lwandi,

Kristo watuvutudila luzingu lwa Bana ba Nzambi ye watuvuluza mu luyalu lwa mbeni satana.

I dina, lufutumuku lwa Kristo lwa kitukila, mu beto, sinsu kya lunungu lwa mvita ya masumu.

Lunungu luna lusyamisanga lukwikilu lwa bakristo, mu kubakitula Bana ba Nzambi ba kyeleka.

Bakristo bame ban’zolwa,

Kyese kyayingi kina, wunu,

mu n’tima myeto kuaku vula dya Santu Yozefo dya Songololo.

Kadi, mu moko ma mono, se dyeno dya lukwikilu, mpangi zeto zayingi zitambula sakramento ya Nsiamisa.

I dina, tuba sambidila kimana Mpev’a n’longo – **Mpev’ a unkabu, ya makyeleka ye ya ndwenga** – ya fuluka mu n’tima myau ye ya bakitula **mbangi za kyeleka ye za kwikama za Mfumu’eto Yezo-Kristo, mu kati kwa Dibundu dyeto.**

Mpeve ya twadisingi Bantumwa,

ya bavana lendo kya kun’telekela kimbangi va meso ma mbeni za Dibundu dyeto, mu fulu biawonso ye mu ntangu zawonso.

Mpeve yina ya basadisa mu syamina mu lukwikilu lumosi kaka lwa Dibundu dya santu, dya katolika ye dya bantumwa.

Bakristo bame ban’zolwa, mu Nsangu za mbote tuwilu, Mfumu’eto Yezo-Kristo zolele kutubambula n’tima ye kutusonga kana nkia mpila luzolo lwani lukadilanga mu beto;

Diambu dimosi kaka katulombele,

i diadi: “**Tuzolananga beto ye beto, bonso yandi mosi katuzolela.**”

Kyeleka, Kristo watoma kutuzola, i dina mpe kakiyekolela vana kuluzu mu kuma kyeto.

Ye mu landila Nzola yina ya n’nene katusonga, kavena kani diambu dimosi ko, dilenda soba luzolo lwandi lwa kutuvuluza.

Kani masumu meto, kamena ye lendo kina ko !

Nzola yina ya n’nene ye ya kyeleka, Kristo watusonga yo, kimana lumbu, twafwanana ye yandi, Mfumu’eto Yezo-Kristo.

Yandi muntu wantete watusonga nzola ya mpila yina! Ye kavena dyaka muntu a n’kaka ko, walenda kutusonga Nzola bonso yina katuzolela.

Ye mu diambu dya Nzol’ani ya n’nene mu beto, **kalendi lenda kutukota n’soki ko; kalendi mpe lenda swasikisa ye vo vweza bantu ko**.

Santu Yoani, mu n’kanda wa ntete kasoneka, wa vutukila longi diadi, yandi vo: “**E bana bame ba n’tima, tuzolananga beto ye beto; kadi Nzola, kwa Nzambi yitukanga, ye konso uzolanga, yani i mwan’a Nzambi kena, ye ulwakanga ku nzayilu a Nzambi. Konso lembi zolanga mpangi zandi, kazeye mpe Nzambi ko, kadi Nzambi i Nzola**” (1Jn.4, 7-8).

Ye mu nsangu za mbote tuwilu,

Yezo vovele dyaka vo, Mpasi fioti mu kala n’longoki’ani vo nzola kayina mu beto ko.

Vo tuzolele tomesa luzingu ye vo vata dyeto, tufwete zolananga.

Nzola i kima kaka kilenda kutusadisa mu tunga kintwadi mu fulu tuzingilanga.

Vo nzola nkatu, wana ngwizani ye nsalasani mpe kabilendi kala vo.

Vo tuzolane beto ye beto,

lukwikilu lweto mpe se lwakala lwa kyeleka ye lwa siama.

Yenge ! Zola !

Beno bana bame lutambula sakramento ya Nsiamisa wunu.

Kaluvilakani ko vo, tûka wau, Kristo kitukidi m’vimba **Mfumu** ye **Mvuluzi’eno**.

Mu mboteka, lwakituka **binama bya Kristo. Se dyeno** dina ku zulu waluyekola mu moko ma mwan’ani, kimana yani, Mwana, kakala **n’twadisi** ye **ngolo** za luzingu lweno.

Sakramento ya Nsiamisa se ikwiza syamisa lukwikilu lweno.

Lusangolo, kimana lwakituka **bantu bampa** mu kristo;

yandi mosi kaka wuna **M’vungudi ye n’longi a mbote,endu** lufwete landanga.

Lutoma dio zayanga vo beno luna

**vuvu kya Dibundu dya lumbu bikwiza**.

Mu lumbu bitwakwiza, beno luna twadisa Dibundu.

I dina, lutoma sambilanga ye luzolanga **wa** Mpov’a Nzambi.

Ntangu tuwanga malongi ma Nzambi,

i yandi mosi, Kristo, ukutuvovesanga.

Kalulandi dyaka malongi mambi,

malongangamuzi bala bala mbeni za Dibundu dya santu.

Nzila za kipaganu ka za mbote ko, kalulandi zo diaka ko.

Bika Mpev’a N’longo ka twadisanga luzingu lweno.

Yandi kaka i**lwengisi a kyeleka** lulenda vwa m’funu mu tomesa luzingu lweno.

Bika Ngudi’eto, Mwenze Maria, ukwama sadisanga, wavana n’temo wa kyeleka mu nza, **yezo-Kristo**, kakala kimpovela kyeno, mu kululombela kwa Nzambi Nsambu za Nzola ya kyeleka.

Amen !